চেক্তি তৌবিরব্রা?
 হায় ফায়দা হৌরকপীশিংদি ময়ূম পাল্লফাও অদুম মাগী মাগী হৈনবীদু থাদোকপা ঙম্লদে।  মমান্নবীশিংগদা প্রোগ্রাম থা থাদুনা অমগীদা অমুক চৎ, অমগীদা অমুক চৎ, তৌদুনা আমেরিকান লাইফ স্তাইলদা লৈনবা হোৎননৈ।
 মমান্নবী খরা লাক্কনি হায়দুনা হোটেলদগী লৈহল্লুবা নিমকিদু চিংনবদগী অমুক ওন্দুনা য়েংবদা কেজি মখায়রোমদং ওইরম্লবদা চাউবী শাউবনা মৈ হৌরে।
 হন্দমুক্তী মেনেজরদু শাউরপ তৌনা হায়রকই, “ইবেম্মা, ঐগী নিমকীগী অরূম্বদমক চেক তৌরগা ৱাকৎপিরক্লিবা করিগীনো?  নচানুপাদুগী মবূক অমদি অরূম্বদুদি চেক তৌবিরব্রা? ” (0৩/১১/২০১৫)
“ইচে, নঙনা তুক নথম্মোয় শোক্না তেংথাতুনকা কৈদৌরিতুবু করিগীনো? ” উনদবা কুইরে হায়দুনা কোয়থোরকপা মৌপ্বাদুনা হায়রকপনি।
 “মখোয় অনী শিখ্রসু ইচা তরামাথোই লৈহৌরিদনা।  তুগা অমখক্তং লোইজবা হমেঙদুদি থৌরীনা য়েৎশিল্লগা করিমত্তা কান্নহল্লমদনা কৈদৌখ্রে।  সিতবু ঐনা থম্মোয় শোক্না কপ্লোইদৌবগী করি মরম লৈগে? ” (১৩-৫-২০১৬)
থোং শঙ্গানবা চিফ মিনিস্তর অমদি গভর্নরনা লাক্কদবা লম্বী ময়ায়সিদা, অয়ূক অঙনবদগী কূনশিন্দুনা লৈখিবা চাউরবা কৈথেল কাও অমা তানখৎনবা হোৎনবদা মথা শানরে সেক্যুরিতি।  চৈনা ফূই, মমীৎ উইশিন্দুনা খাঙই; ময়াম চঙদুনা ইল্লি, ঙমদে; গারী থৌজিন্দুনা য়েংই, চত্তে।  ৱাটর কেনন শীজিন্নদুনা ঈশিং কামশিল্লি, হৌগৎতে।  অনাবরা?  হৌগৎপা ঙমদ্রবজাৎলা?  মখোঙ শরূ তেক্লবজাৎলা?  করম তৌনি সিদি!  জে সি বি অমা কৌরগা কোৎলগা থাংদোকহনবা নৎত্রদি পাম্বৈ লৈদৌ মান্দে।
 মদুসু লাইগী কাওদুদা ক্রুয়েলটি টু এনিমেলনি হায়দুনা ৱা চাউথোক্নরক্কনি।  অদুদি করি উপাই লৈরি?
 মশা নানবা নহাদুনা কাওদুগী মনাকোং ময়াদা চঙশিল্লগা করিনো ৱাহৈ খরা হায়খিবগা কাওদো ফুক হৌগৎলগা মমৈ থেকৎলগা চেনখ্রে।
 নহাদুনা লেম্না খুম্লকই, “নশা চাউখত্তুনা লুম্লিদু ময়েং তানবা ঐখোয়গী নেটৱার্ক কম্পেনিগী হারবেলগী হীদাক খজিক্তা চাবিয়ু, হায়রুবনি। ” (১১/0১/২০১৬)
গারী মচা তোংবা য়াম্না শাজনীংবা নুংওনবা, নুমিদাংগী অমম্বদুদা হেলমেট অমা উপশীল্লগা থাবল চোংফম য়ৌরক্লে।  মাগী সাইকল মরু কোকপদু মরুম অমদা ইনশিল্লগা, “ঐগী চিকোকপসিবু কনানা হূরানবিরনি হায়গে,” হায়দুনা শো-ককা লোন্দনা থাবল চোংবা য়াওখ্রে, হেলমেটতুগা।
 থাবল চোংবা লোইদৌরবদুদা, নুংওনবনা ময়ূমদা হল্লগে হায়দুনা থোরকপদদি মাগী সাইকলদো লৈরমদ্রে।  মকোক্তা ঊপ্লিবা হেলমেটতুগা, সাইকল মাঙখ্রে হায়দুনা হায়দৌদু, মপু মানা হেন্না ইকাইরক্তুনা হেলমেটতু মচী অমদা লোৎশীল্লগা সাইকলদু ফংনবা থিবা হৌরক্লে।
 নুংওনবনা মকোক্তু হোৎলগা তপ্না হায়রকই, “ঐগী সাইকলদুদগীদি অমদুনা হেন্না মমল য়াম্বনে। ” (১৬/0১/২০১৬)
চহী মীয়ায় হেঞ্জিল্লক্লবা চাউতোন্না ৱাকিং অসুম লাকপদা মতম অমদা মাগা য়াম্না নকশিন্ননা তিন্নরম্বা তোঞ্জাউদো কোক থেংনরে।
 “তাদা, ইচা অনীখক পোকপদো অমনা ক্রেক চুরি, অমনা দ্রগ চারি।  মখোয় লায়েংনবা হোৎনবদা লৌ ইংখোলদগী হেন্দোক্লদুনা য়ূমদুফাও লোইনা য়োনখ্রে।  অদুনা, ফেমিলি ৱেলফেযার দিপার্টমেন্টদো মৈ থারুরসিরা নৎত্রগা কেশ থাংগৎলগা ক্ষেত্রিপুরোন তানসিরা হায়দুনা খল্লক্লিবসে ফনা কুইরে।  করম্বা ওইন তৌজৌগে, সজেসন অমতা পীবিরম্মু। ” (১২/৬/১৯৮৪)
পাখং অমগা লৈশাবী অমগা তোংমিন্নরগা লাকপা গারীদু লম্বীদা শৎ ফৈজিন্দুনা থম্লম্লগা নুপাদু দুকান্দা পোৎ লৈবা চঙখ্রে।
 পুলিসতুনা শাউনা হায়রকই, “কৌহৈদবা মিংদুদি নঙদি করিগী কৌরুরিবা? ” (০৯-০৯-২০১৬)